आज 2600 बच्चों का संवार रही भविष्य, मेंटल हेल्थ पर वेबिनार का वर्ल्ड रिकॉर्ड मेरे नाम
वुमन भास्कर की खास पेशकश ‘ये मैं हूं’ में आज मिलिए एजुकेशनिस्ट अलका कपूर से। 
मैं अलका कपूर हूं। मेरी पैदाइश दिल्ली की है। मेरे पापा ट्रांसपोर्ट औऱ फाइनेंस के बिजनेस में थे। हम तीन भाई-बहन हैं। बचपन से ही मैं बहुत ही शरारती किस्म के बच्ची रही हूं। बिना कुछ खास मेहनत किए मैं पढ़ाई में भी अच्छी थी। मुझे अपनी उम्र से ज्यादा बढ़ चढ़कर काम करना पसंद रहा है। आज मेरे नाम के साथ सफल प्रिंसिपल होने के अलावा कई उपलब्धियां जुड़ी हैं। वुमन भास्कर की खास पेशकश ‘ये मैं हूं’ में आज मिलिए एजुकेशनिस्ट अलका कपूर से।
मां से मजबूती और पिता से सीखा विनम्र होना
मेरी बिजनेस फैमिली के बेटी रही हूं। शायद यही वजह रही कि हमारे यहां पढ़ाई को बहुत अहमियत नहीं दी गई। हम भाई-बहनों पर पढ़ाई को लेकर कोई प्रेशर नहीं था। पेरेंट्स ने हम तीनों बच्चों को लेकर बहुत फ्रीडम दी। मैं अपने पिता की लाडली बेटी रही हूं। वहीं, मेरी मां एक हाउस वाइफ होते हुए भी बहुत ही मजबूत इरादों वाली औरत थीं। मेरे अंदर मां के बहुत सारे गुण है। स्ट्रॉन्ग हेडेड होना मैंने मां से सीखा। सफल होने के बाद भी विनम्र होना मैंने अपने पापा से सीखा है।
स्टोरी में आगे बढ़ने से पहले टीचिंग प्रोफेशन के बारे में आप क्या राय रखते हैं वो बताते चलें…
प्रिंसिपल से प्रभावित होकर टीचर बनने का सोचा
मैं जिसे स्कूल में पढ़ती थी, उस स्कूल की प्रिंसिपल मुझे इतनी अच्छी लगती थी। उन्हें देखकर मैंने बचपन में ही मन बना लिया था कि मुझे टीचिंग के प्रोफेशन में जाना है। वो इंग्लिश पढ़ाती थीं इसलिए मुझे पर अंग्रेजी टीचर बनने का जोश सवार था। मैं अपने प्रिंसिपल को घर आकर कॉपी करती। अपने मुहल्ले के बच्चों को इकट्ठा कर पढ़ाती। कुछ दिन तो सब आए लेकिन फिर बच्चे भागने लगे। मैंने सोचा कोई तरीका निकालना होगा ताकि ये मेरे पास पढ़ने आते रहे। उस वक्त मेरी उम्र 15 साल रही होगी। जब मैंने मिड डे मिल टाइप कॉन्सेप्ट सोचा। मैं बच्चों को ब्रेड पकौड़ा खिलाती थी। वो फिर मेरे पास पढ़ने आने लगे और होमवर्क भी करके लाते।
वो दिन भी देखें जब 50 रुपए भी नहीं थे
मेरी शादी साल 1988 में मेरे स्कूल फ्रेंड से ही हुई। शादी के एक साल बाद ही मेरे सास-ससुर ने मेरे पति को घर से निकाल दिया। उन्होंने कहा अब आप यहां से जाइए खुद कमाइए और खाइए। उस वक्त मेरे पति के पास कोई काम नहीं था। मैं अपने पहले बच्चे के साथ प्रेग्नेंट थी। उन्होंने हमें किसी तरह के सपोर्ट से साफ इनकार कर दिया। मेरे ससुराल और पापा के पास बहुत पैसे होते हुए भी हमदोनों ने एक समय ऐसा देखा, जब हमारे पास 50 रुपए भी नहीं थे। उस दौरान हमने काफी स्ट्रगल किया। फिर पति ने तीन लाख कर्ज लेकर केमिकल का छोटा सा बिजनेस शुरू किया। आज उस बिजनेस का टर्नओवर करोड़ों में है।
पति और बच्चों ने मेरा काफी साथ दिया
घर से अलग होने के बाद हमारा स्ट्रगल चलता रहा। मैं पढ़ाई के साथ दो बच्चों के संभाल रही थी। लेकिन मैं ये जरूर कहना चाहूंगी कि सिर्फ मेरे पति ही नहीं, मेरे बच्चे भी काफी सपोर्टिव रहे हैं। छोटी सी उम्र से ही वो मेरा काम और मजबूरी समझते। मैं कॉलेज से घर आकर काम करते हुए उन्हें किचन में बिठाकर रिवीजन कराती। मैं और मेरे पति 16-17 घंटे काम करते थे। लाइफ के इस स्ट्रगल के दौरान हमने फ्रेंड्स, फैमिली सबकुछ बहुत ख़ूबसूरती से मैनेज किया। और इसका सारा क्रेडिट मैं अपने लाइफ पार्टनर को देती हूं। अगर पार्टनर का साथ हो तो आप जिंदगी की बड़ी सी बड़ी दिक्कत से उबर सकते हैं।
शिद्दत से चाहो तो ख़्वाब पूरे होते हैं
मुझे इंग्लिश टीचर बनना था। मेरे पापा हमेशा कहते थे कि मैं तुम्हारे लिए स्कूल बनाऊंगा। लेकिन वो सपना बाद में मेरे ससुराल की तरफ से पूरा हुआ। वो ससुराल जिसने हमें घर से निकाला था, उन्हें बाद हमारी मेहनत नजर आई। मेरी सास ने जिसे मॉडर्न स्कूल की शुरुआत एक बच्चे से की थी, मैं पढ़ाई पूरी करके उस स्कूल से जुड़ी।
600 से बच्चों का स्कूल 2600 तक पहुंचाया
आज मुझे बतौर प्रिंसिपल का करके शादी के बाद मैंने काम करते हुए 23 साल हो गए। साल 2001 में मैं मॉर्डन पब्लिक स्कूल की प्रिंसिपल बनीं। जब मैंने स्कूल ज्वाइन किया, तब यहां 600 से बच्चे पढ़ने आते थे। आज हमारे स्कूल में 2600 से ज्यादा बच्चे हैं। 2600 बच्चे की जिम्मेदारी लेना एक बहुत बड़ा काम है। टीचिंग जॉब आसान नहीं होती । मुझे लगता है कि जिन लोगों में समाज में सेवा का भाव हो, उन्हें ही इस प्रोफेशन में आगे आना चाहिए। मैंने 23 साल निस्वार्थ भाव से बच्चों और उनके भविष्य को संजोया है। मैं सिर्फ अपने स्कूल तक सीमित नहीं हूं। कोविड के दौरान मैंने मेंटल हेल्थ पर दुनिया की सबसे बड़ी वेबिनार आयोजित की थी, जिसकी वजह से वर्ल्ड रिकॉर्ड होल्डर हूं। उस वेबिनार को 35 हजार लोगों ने ज्वाइन किया था। इसके अलावा, मैं सीबीएसी के लिए मास्टर ट्रेनर हूं। मैं दिल्ली सहोदय स्कूल कॉप्लेक्स की प्रेसिडेंट हूं। मैं एनसीआरटी के लिए कंटेंट भी डेवलप करती हूं। बच्चों के लिए स्काउट एंड गाइड्स में किताब भी लिखी है।
पीएम हो या साइंटिस्ट सबको बनाने वाला शिक्षक
मुझे लगता है कि टीचिंग एकलौता प्रोफेशन है, जो पीएम, साइंटिस्ट, पायलट या दुनिया का कोई पद हो उसके पीछे शिक्षक का हाथ होता है। नर्सरी का बच्चा जब मुझसे लिपटता है, उस मैं दिन की सबसे बड़ी कमाई मनाती हूं। टीचिंग प्रोफेशन में रहने के लिए आपको बहुत नरम होने की जरूरत होती है। आपको बच्चे के लेवल पर आकर उसके नजरिए को देखना और समझना होता है। हर बच्चे के लिए एक ट्रीटमेंट नहीं हो सकता है। एक अच्छा टीचर वही होता है, जो अपने तरीके से नहीं बल्कि बच्चे के तरीके से सोचे और उसे पढ़ाएं। अच्छा टीचर को कभी स्वभाव से जिद्दी नहीं होना चाहिए।
समझाने के लिए बच्चों का मारने की जरूरत नहीं 
टीचिंग प्रोफेशन से जुड़े लोगों से मुझे कहना है कि जैसे एक शर्ट हर इंसान को फिट नहीं होती है, ठीक वैसे ही एक तरीका हर बच्चे पर लागू नहीं होता। बच्चों को समझाने और सीखाने के लिए आपको क्रिएटिव और नया तरीका ढूंढना होगा। मारने या उनपर झल्लाने के बजाए बेहद नरमी से उन्हें सीखाना होता है। आजकल कई ऐसी खबरें आती हैं, जिसमें टीचर स्टूडेंट्स को मार देते हैं। ये गलत ट्रेंड है। टीचर इसके लिए नहीं होते हैं। अगर आपके सब्र नहीं और अंदर इतना गुस्सा है तो आप गलत प्रोफेशन में हैं।